Τροποποιημένη πρόταση για ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 83/477/ΕΟΚ για την προστασία των εργαζομένων από τους κινδύνους που οφείλονται στην έκθεσή τους στον αμίαντο κατά τη διάρκεια της εργασίας (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

A) Γενικό πλαισιο

1. Στις 20 Ιουλίου 2001 η Επιτροπή υπέβαλε πρόταση οδηγίας για τη δεύτερη τροποποίηση της οδηγίας 83/477/ΕΟΚ [1] για την προστασία των εργαζομένων από τους κινδύνους που οφείλονται στην έκθεσή τους στον αμίαντο κατά την εργασία.

[1] ΕΕ L 264, 24.09.83, σ. 25.

2. Η Οικονομική και Κοινωνική Επιτροπή εξέφερε γνώμη στις 21 Φεβρουαρίου 2002.

Η Επιτροπή των Περιφερειών πληροφόρησε το Συμβούλιο, με επιστολή της 13ης Φεβρουαρίου 2002, ότι δεν θα εκφέρει γνώμη σχετικά με αυτό το θέμα.

3. Στις 11 Aπριλίου 2002 το Ευρωπαϊκό Κοινοβούλιο ενέκρινε 37 τροπολογίες σε πρώτη ανάγνωση.

4. Από τις 37 τροπολογίες που ενέκρινε το Ευρωπαϊκό Κοινοβούλιο, η Επιτροπή δέχθηκε εξ ολοκλήρου 9 τροποπολογίες (1, 11, 17, 18, 19, 22, 31, 32 και 34), εν μέρει 3 (την 20 με την επιφύλαξη αναδιατύπωσης, το πρώτο μέρος της 23 και το πρώτο μέρος της 25) και απέρριψε 25 τροπολογίες (2, 3, 4, 6, 7, 8, 9, 12, 13, 14, 16, 21, 24, 26, 27, 28, 30, 33, 35, 36, 37, 38, 40, 41 και 42).

Λαμβάνοντας υπόψη αυτές τις εξελίξεις, η Επιτροπή υποβάλλει την παρούσα τροποποιημένη πρόταση.

B) Αιτιολόγια των κυριων τροπολογίων

1. Πρόληψη της έκλυσης αμίαντου

Λαμβάνοντας υπόψη τη μεγάλη σημασία της πρόληψης της έκλυσης σκόνης αμίαντου όχι μόνον εντός αλλά και εκτός του χώρου εργασίας η Επιτροπή δέχθηκε τις τροπολογίες 11 (που τροποποιεί την αιτιολογική σκέψη 10) , 17 (που συμπληρώνει το άρθρο 4, παράγραφος 2, σημείο (γ)) και 19 (που συμπληρώνει την παράγραφο 2 του άρθρου 6).

Ο λόγος είναι ότι η έκλυση σκόνης αμίαντου εκτός του χώρου εργασίας καθεαυτού μπορεί να θέσει σε κίνδυνο εργαζομένους που διεξάγουν τις δραστηριότητές σε άμεση γειτνίαση με το κτίριο.

2. Πληροφορίες που πρέπει να παρέχονται στους εκτιθέμενους εργαζομένους

Η παροχή επαρκών πληροφοριών στους εργαζομένους οι οποίοι μπορεί να εκτίθενται σε αμίαντο είναι ουσιώδους σημασίας για την αύξηση της επίγνωσής τους σχετικά με τα μέτρα πρόληψης που απαιτούνται και τις απαιτήσεις παρακολούθησης της υγείας που είναι απαραίτητες για την αντιμετώπιση των σοβαρών κινδύνων που προξενούνται από τον αμίαντο. Ένας καλά πληροφορημένος εργαζόμενος θα είναι πιο προσεκτικός στη διεξαγωγή των δραστηριοτήτων του.

Κατά συνέπεια η τροπολογία 31, η οποία συμπληρώνει το άρθρο 12α, παράγραφος 2, σημείο α, και απαιτεί λεπτομερέστερη πληροφόρηση σχετικά με τους κινδύνους από τον αμίαντο, έγινε δεκτή από την Επιτροπή καθώς και οι τροπολογίες 32 και 34, με την προσθήκη απαιτήσεων περί συχνότητας ιατρικών εξετάσεων και πληροφόρησης για την εξέταση της υγείας.

3. Απαιτήσεις κοινοποίησης

Το άρθρο 4, παράγραφος 2, της οδηγίας 83/477/ΕΟΚ καθορίζει τα δεδομένα που πρέπει να περιλαμβάνονται στην κοινοποίηση στην οποία ο εργοδότης πρέπει να υποβάλει στην αρμόδια αρχή του κράτους μέλους.

Η τροπολογία 18 προσθέτει τις πληροφορίες που πρέπει να παρέχονται σχετικά με την επιχείρηση και τους εργαζομένους ή την εταιρεία η οποία έχει συμβληθεί για να διεξάγει δραστηριότητες που έχουν σχέση με τον αμίαντο, πράγμα το οποίο αποτελεί σημαντική πληροφορία η οποία πρέπει να περιλαμβάνεται. Κατά συνέπεια, η Επιτροπή δέχεται την τροπολογία 18.

4. Χρήση ατομικού προστατευτικού αναπνευστικού εξοπλισμού

Το άρθρο 10, παράγραφος 3, της οδηγίας 83/477/ΕΟΚ καθορίζει ότι η χρήση ατομικού προστατευτικού αναπνευστικού εξοπλισμού δεν επιτρέπεται να είναι μόνιμη και πρέπει να περιορίζεται για κάθε εργαζόμενο στον απολύτως αναγκαίο ελάχιστο χρόνο.

Ενόψει των άκρως απαιτητικών προϋποθέσεων που επιβάλλονται στους εργαζομένους όταν χρησιμοποιούν τον ατομικό εξοπλισμό προστασίας, φαίνεται σκόπιμο να καταρτιστούν διατάξεις για κατάλληλες παύσεις προσαρμοσμένες στις φυσικές και κλιματολογικές συνθήκες.

Κατά συνέπεια, η Επιτροπή δέχεται την τροπολογία 22.

5. Τεχνικές διευκρινίσεις και βελτιώσεις

Ορισμένες τροπολογίες προορίζονται να καταστήσουν το κείμενο σαφέστερο και ακριβέστερο. Οι τροπολογίες 1, 20 (με την επιφύλαξη αναδιατύπωσης), και το πρώτο μέρος των τροπολογιών 23 και 25 έγιναν δεκτές από την Επιτροπή.

Η τροπολογία 1 έγινε δεκτή από την Επιτροπή διότι διευκρινίζει την προέλευση της πρότασης (αναφορά στα συμπεράσματα του Συμβουλίου της 7ης Απριλίου 1998 [2] σχετικά με την προστασία των εργαζομένων από τους κινδύνους που οφείλονται στην έκθεση στον αμίαντο).

[2] ΕΕ C 142, 07.05.1998, σ. 1

Η τροπολογία 20 προτείνει τη συμπλήρωση του άρθρου 7, παράγραφος 6, εδάφιο 1, επιτρέποντας τη χρήση εναλλακτικών μεθόδων μέτρησης για την μέτρηση των ινών αμίαντου. Η Επιτροπή δέχθηκε την τροπολογία 20 με την επιφύλαξη της ακόλουθης αναδιατύπωσης "ή κάθε άλλη μέθοδος που να παρέχει ισοδύναμα αποτελέσματα". Η διατύπωση αυτή καθιστά μη απαραίτητη την αναδρομή σε ειδικέ μεθόδους και ιδιαίτερα στην SEM-EDX (Μικροσκόπηση με ηλεκτρονική σάρωση - Ανάλυση διασκορπισμού της ενέργειας με ακτίνες Χ).

Το πρώτο μέρος της τροπολογίας 23 συμπληρώνει το άρθρο 10α, πρώτη παράγραφος, προσθέτοντας "τοπικές αρχές, υπηρεσίες προστασίας των πολιτών και άλλες αρχές, φορείς ή φυσικά πρόσωπα και γενικά από κάθε πρόσωπο το οποίο μπορεί να παράσχει, να προσθέσει ή να αναβαθμίσει μια τέτοια πληροφορία" στους ιδιοκτήτες, έτσι ώστε να παρέχονται πληροφορίες για τον προσδιορισμό των υλικών που τεκμαίρεται ότι περιέχουν αμίαντο. Η Επιτροπή κρίνει ότι αυτό είναι εξ ολοκλήρου σχετικό με τους στόχους του άρθρου.

Το πρώτο μέρος της τροπολογίας 25 προσθέτει την επισκευή και τη συντήρηση σε εκείνες τις δραστηριότητες που αναφέρονται στο άρθρο 11, παράγραφος 1, σημείο (γ), για τις οποίες η οριακή τιμή έκθεσης μπορεί να ξεπερασθεί και τα ιδιαίτερα προληπτικά μέτρα που πρέπει να λαμβάνονται. Η Επιτροπή προτείνει ότι αυτές οι δραστηριότητες πράγματι μπορούν να εκθέσουν τους εργαζομένους σε τιμές πέραν της οριακής τιμής και αξίζουν ιδιαίτερη προσοχή. Επομένως η τροπολογία 25 γίνεται δεκτή.

6. Τροπολογίες που απερρίφθησαν εξ ολοκλήρου ή εν μέρει

Η Επιτροπή δεν μπορεί να δεχθεί:

- τις τροπολογίες 2, 3, 4, 6, 7, 8, 9, 12, 13, 14, το δεύτερο μέρος των 23, 24, 26 και 28 για λόγους νομικής συνοχής και νομοθετικής τεχνικής, καθόσον είτε αποτελούν παραινέσεις πολιτικής φύσης χωρίς σχέση με τις διατάξεις της οδηγίας είτε περιέχονται ήδη ουσιαστικά σε διάφορα άρθρα της πρότασης.

- την τροπολογία 16 και το δεύτερο μέρος της τροπολογίας 25 διότι η ευθύνη των εργοδοτών καθορίζεται σαφώς στο πλαίσιο της οδηγίας 89/391/ΕΟΚ και κάθε περαιτέρω χαρακτηρισμός θα εισήγαγε νομικές αβεβαιότητες όσον αφορά το ποιος φέρει την ευθύνη.

- τις τροπολογίες 21 και 42 διότι θα εισήγαγαν δύο διαφορετικές οριακές τιμές που συνεπάγονται διαφορετικά επίπεδα προστασίας για εργαζομένους οι οποίοι διεξάγουν διαφορετικές δραστηριότητες. Επιπλέον η έκφραση των οριακών τιμών ως μέσου όρου σταθμισμένου χρονικά σε περίοδο 4 ωρών αντί 8 πρέπει να απορριφθεί διότι θα μπορούσε να δημιουργήσει σύγχυση σε περίπτωση σύγκρισης με τις ίδιες τιμές σε διεθνή πρότυπα τα οποία χρησιμοποιούν περίοδο αναφοράς 8 ωρών.

- τις τροπολογίες 27, 38 και 40 διότι το άρθρο 137 της συνθήκης δεν καλύπτει τα γενικά δημόσια μέτρα ούτε την αναγνώριση των επαγγελματικών ασθενειών.

- τις τροπολογίες 30, 33, 35, 36 και 37, για λόγους επικουρικότητας.

- την τροπολογία 41 διότι αυτή θα εισήγαγε μη αναγκαίο γραφειοκρατικό φόρτο σε επιχειρήσεις και δημόσιες υπηρεσίες χωρίς επιπλέον όφελος.

2001/0165 (COD)

Τροποποιημένη πρόταση για ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 83/477/ΕΟΚ για την προστασία των εργαζομένων από τους κινδύνους που οφείλονται στην έκθεσή τους στον αμίαντο κατά τη διάρκεια της εργασίας

(κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 137 (2),

την πρόταση της Επιτροπής η οποία καταρτίστηκε κατόπιν διαβουλεύσεως με τους κοινωνικούς εταίρους και τη Συμβουλευτική Επιτροπή για την Ασφάλεια, την Υγιεινή και την προστασία της Υγείας στον τόπο εργασίας [3],

[3] ΕΕ C.

τη γνώμη της Οικονομικής και Κοινωνικής Επιτροπής [4],

[4] ΕΕ C.

τη γνώμη της Επιτροπής των Περιφερειών [5],

[5] ΕΕ C.

Ενεργώντας σύμφωνα με τη διαδικασία που προβλέπει το άρθρο 251 της Συνθήκης [6],

[6] ΕΕ C 340, 10.11.1997, σ. 1

Εκτιμώντας ότι:

(1) Τα συμπεράσματα του Συμβουλίου της 7ης Απριλίου 1998 [7] σχετικά με την προστασία των εργαζομένων από τους κινδύνους που οφείλονται στην έκθεσή τους στον αμίαντο καλούν την Επιτροπή να παρουσιάσει προτάσεις τροποποίησης της οδηγίας 83/477/ΕΟΚ [8], λαμβάνοντας υπόψη κυρίως το συμφέρον που υπάρχει να επικεντρωθούν τα μέτρα προστασίας στα άτομα τα οποία στο εξής εκτίθενται περισσότερο.

[7] ΕΕ C 142, 7.5.1998, σ.1.

[8] ΕΕ L 263, 24.9.1983, σ. 25. Οδηγία που τροποποιήθηκε για τελευταία φορά από την οδηγία 98/24/EΚ (ΕΕ L 131, 5.5.1998, σ. 11).

(2) Η Οικονομική και Κοινωνική Επιτροπή στη γνώμη της σχετικά με τον "αμίαντο" [9], ζητά από την Επιτροπή να λάβει νέα μέτρα για τη μείωση των κινδύνων στους οποίους εκτίθενται οι εργαζόμενοι.

[9] ΕΕ C 138, 18.5.1999, σ. 24.

(3) Ενόψει των συμπερασμάτων του Συμβουλίου, η Επιτροπή πρέπει να υποβάλει προτάσεις για την τροποποίηση της οδηγίας 83/477/ΕΟΚ σύμφωνα με την λεπτομερέστερη έρευνα σχετικά με τις οριακές τιμές έκθεσης στον χρυσότιλο και τις μεθόδους μέτρησης του αμίαντου που αιωρείται στον αέρα (έχοντας υπόψη τη μέθοδο που υιοθέτησε η Παγκόσμια Οργάνωση Υγείας (ΠΟΥ)). Παρόμοιες ενέργειες πρέπει να γίνουν όσον αφορά τις υποκατάστατες ίνες.

(4) Η απαγόρευση της διάθεσης στην αγορά και της χρήσης του χρυσοτίλη αμίαντου που εισάχθηκε με την οδηγία του Συμβουλίου76/769/ΕΟΚ [10], όπως τροποποιήθηκε με την οδηγία της Επιτροπής 1999/77/ΕΚ [11],με εφαρμογή από 1ης Ιανουαρίου 2005, θα συμβάλει σε σημαντική μείωση της έκθεσης των εργαζομένων.

[10] ΕΕ L 262, 27.9.1976, σ. 201. Οδηγία που τροποποιήθηκε για τελευταία φορά από την οδηγία 1999/77/EΚ (ΕΕ L 207, 6.8.1999, σ. 18)

[11] ΕΕ L 207 της 06.08.1999, σ. 18

(5) Όλοι οι εργαζόμενοι πρέπει να προστατεύονται από τους κινδύνους που οφείλονται στην έκθεσή τους στον αμίαντο και κατά συνέπεια οι αποκλίσεις που προβλέπονται για τη ναυτιλία και την αεροπορία πρέπει να καταργηθούν.

(6) Για να εξασφαλισθεί η σαφήνεια στον ορισμό των ινών, αυτές πρέπει να οριστούν εκ νέου, είτε από ορυκτολογική άποψη είτε έχοντας υπόψη τον αριθμό της υπηρεσίας Chemical Abstract Service (CAS).

(7) Με την επιφύλαξη της εφαρμογής άλλων κοινοτικών διατάξεων σχετικά με την εμποροποίηση και τη χρήση, ένας περιορισμός των δραστηριοτήτων που συνεπάγονται έκθεση στον αμίαντο θα διαδραματίσει πολύ σημαντικό ρόλο στην πρόληψη των ασθενειών που οφείλονται σ' αυτή την έκθεση.

(8) Το σύστημα κοινοποίησης των δραστηριοτήτων που συνεπάγονται έκθεση στον αμίαντο πρέπει να προσαρμοσθεί στις νέες καταστάσεις εργασίας.

(9) Λαμβανομένων υπόψη των πλέον πρόσφατων τεχνικών γνώσεων, πρέπει να ορισθεί καλύτερα η μεθοδολογία δειγματοληψίας για τη μέτρηση της περιεκτικότητας του αέρα σε αμίαντο καθώς και η μέθοδος μέτρησης των ινών.

(10) Έστω και αν ακόμη δεν μπόρεσε να καθορισθεί το κατώφλιο έκθεσης κάτω από το οποίο ο αμίαντος δεν συνεπάγεται κίνδυνο καρκίνου, είναι επιθυμητό να μειωθούν οι οριακές τιμές επαγγελματικής έκθεσης στον αμίαντο.

(11) Οι υπεύθυνοι για την ασφάλεια των κτιρίων πρέπει να προσδιορίζουν πριν από την έναρξη των εργασιών κατεδάφισης την παρουσία ή την τεκμαιρόμενη παρουσία αμίαντου στα κτίρια ή τις εγκαταστάσεις και να ανακοινώνουν την πληροφορία αυτή στους εργαζομένους που μπορεί να εκτίθενται με τη χρήση, τη συντήρηση, ή άλλες δραστηριότητες εντός αυτών των χώρων ή σε άμεση γειτνίαση με αυτούς.

(12) Είναι απαραίτητο να υπάρξει μέριμνα ώστε οι εργασίες κατεδάφισης ή απομάκρυνσης αμίαντου να πραγματοποιούνται από επιχειρήσεις που γνωρίζουν όλες τις ληπτέες προφυλάξεις με σκοπό την προστασία των εργαζομένων.

(13) Μια ειδική κατάρτιση των εργαζομένων που εκτίθενται ή ενδέχεται να εκτεθούν στον αμίαντο θα συμβάλει σημαντικά στη μείωση των κινδύνων που οφείλονται σ' αυτή την έκθεση.

(14) Είναι απαραίτητο να ευθυγραμμισθούν τα χαρακτηριστικά των καταχωρίσεων στους φακέλους έκθεσης και στους ιατρικούς φακέλους τα οποία προβλέπονται στην οδηγία 83/477/ΕΟΚ με εκείνα τα οποία περιλαμβάνονται στην οδηγία του Συμβουλίου 90/394/ΕΟΚ της 28ης Ιουνίου 1990 σχετικά με την προστασία των εργαζομένων από τους κινδύνους που οφείλονται στην έκθεσή τους σε καρκινογόνους παράγοντες κατά την εργασία. (Έκτη ειδική οδηγία κατά την έννοια του άρθρου 16 (1) της οδηγίας 89/391/ΕΟΚ) [12].

[12] ΕΕ L 196, 26.7.1990, σ. 1. Οδηγία που τροποποιήθηκε τελευταία από την οδηγία 1999/38/EΚ (ΕΕ L 138, 1.6.1999, σ. 66).

(15) Είναι σκόπιμο να ενημερωθούν οι πρακτικές συστάσεις για την κλινική παρακολούθηση των εκτιθεμένων εργαζομένων, σύμφωνα με τις τελευταίες ιατρικές γνώσεις, με σκοπό την έγκαιρη διάγνωση των ασθενειών που οφείλονται στον αμίαντο.

(16) Σύμφωνα με την αρχή της αναλογικότητας είναι απαραίτητο και σκόπιμο για την επίτευξη των επιθυμητών στόχων της οδηγίας 83/477/ΕΟΚ να τροποποιηθεί αυτή όπως προτείνεται. Οι τροπολογίες αυτές δεν υπερβαίνουν τα αναγκαία όρια για την επίτευξη των στόχων που επιδιώκονται σύμφωνα την τρίτη παράγραφο του άρθρου 5 της συνθήκης.

(17) Οι τροπολογίες που εμφαίνονται στην παρούσα οδηγία αποτελούν συγκεκριμένο στοιχείο της υλοποίησης της κοινωνικής διάστασης της εσωτερικής αγοράς.

(18) Οι τροπολογίες αυτές περιορίζονται στο ελάχιστο έτσι να μην επιβάλλουν μη αναγκαίο βάρος κατά την σύσταση και την ανάπτυξη των μικρών και μεσαίων επιχειρήσεων.

(19) Σύμφωνα με την απόφαση 74/325/ΕΟΚ [13], η Επιτροπή πρέπει να διαβουλεύεται με τη Συμβουλευτική Επιτροπή για την Ασφάλεια, την Υγιεινή και την προστασία της Υγείας στο χώρο εργασίας με σκοπό την εκπόνηση προτάσεων σ' αυτόν τον τομέα.

[13] ΕΕ L 185 της 09.07.1974, σ 15. Απόφαση που τροποποιήθηκε για τελευταία φορά με την πράξη προσχώρησης της Αυστρίας, της Φινλανδίας και της Σουηδίας..

(20) Η οδηγία 83/477/ΕΟΚ πρέπει επομένως να τροποποιηθεί ανάλογα.

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 83/477/EΟΚ, τροποποιείται ως εξής:

(1) Το άρθρο 1(2) διαγράφεται.

(2) Το άρθρο 2 αντικαθίσταται από το ακόλουθο κείμενο:

"Άρθρο 2

Για τους σκοπούς της παρούσας οδηγίας, ο όρος "αμίαντος" υποδηλώνει τα εξής ινώδη πυριτικά άλατα:

- τον ακτινoλιθικό αμίαντο αριθ., CAS 77536-66-4*

- το γρουνερίτη αμίαντο (αμοσίτη) αριθ. CAS 12172-73-5*,

- τον ανθοφυλλικό αμίαντο αριθ. CAS 77536-67-5*,

- τον χρυσοτίλη αριθ., CAS 12001-29-5*,

- τον κροκιδόλιθο αριθ., CAS 12001-28-4*,

- τον τρεμολιθικό αμίαντο αριθ., CAS 77536-68-6*.

* Αριθμός καταχώρισης στους καταλόγους της υπηρεσίας (CAS)."

(3) Το άρθρο 3(3) αντικαθίσταται από το ακόλουθο κείμενο:

"3. Δεδομένου ότι ο συνολικός χρόνος έκθεσης των εργαζομένων δεν πρέπει να υπερβαίνει τις δύο ώρες σε μια περίοδο επτά ημερών και είναι σαφές από την αξιολόγηση του κινδύνου που απαιτείται κατά την παράγραφο 2 ότι το όριο έκθεσης για τον αμίαντο πρέπει να τηρείται, τα άρθρα 4, 15 και 16 δεν εφαρμόζονται όταν η εργασία αφορά:

(α) επιστρώσεις με αμίαντο, μονώσεις με αμίαντο ή μονωτικές πλάκες με αμίαντο ή

(β) έλεγχο του αέρα, επιθεώρηση του καθαρισμού ή συλλογή χύδην δειγμάτων προκειμένου να διαπιστωθεί αν κάποια ουσία είναι αμίαντος."

(4) Το άρθρο 4 τροποποιείται ως εξής:

(α) Η παράγραφος 2 αντικαθίσταται από το ακόλουθο κείμενο:

"2. Η κοινοποίηση πρέπει να γίνεται από τον εργοδότη προς την υπεύθυνη αρχή του κράτους μέλους, σύμφωνα με τις εθνικές νομοθετικές, κανονιστικές και διοικητικές διατάξεις. Η κοινοποίηση αυτή πρέπει να περιλαμβάνει, το λιγότερο, μια συνοπτική περιγραφή:

(α) της τοποθεσίας του εργοταξίου,

(β) των χρησιμοποιούμενων ή χειριζόμενων τύπων και ποσοτήτων αμιάντου,

(γ) των δραστηριοτήτων και των μεθόδων που εφαρμόζονται συμπεριλαμβανομένων μέτρων για την πρόληψη της ρύπανσης από αμίαντο εκτός της τοποθεσίας του εργοταξίου.

(δ) των κατασκευαζόμενων προϊόντων.

(ε) της επιχείρησης και των εργαζομένων ή του νομικού προσώπου το οποίο είναι συμβεβλημένο για τη διεξαγωγή δραστηριοτήτων που αφορούν τον αμίαντο.

Κατά την αποξήλωση αμίαντου, η κοινοποίηση πρέπει επίσης να περιλαμβάνει πληροφορίες σχετικά με το χρονικό διάστημα κατά το οποίο το σχέδιο αποξηλώσεις αμίαντου θα εκτελεσθεί πραγματικά και πληροφορίες σχετικά με τα μέτρα τα οποία θα ληφθούν για τον περιορισμό της έκθεσης στον αμίαντο των εργαζομένων που συμμετέχουν. Η κοινοποίηση υποβάλλεται πριν από την έναρξη της εφαρμογής του σχεδίου αποξηλώσεις αμίαντου."

(β) Η παράγραφος 4 αντικαθίσταται από το ακόλουθο κείμενο:

"4. Κάθε φορά που επέρχεται μια σημαντική μετατροπή στις συνθήκες εργασίας που ενδέχεται να συνεπάγεται μεταβολή της έκθεσης σε σκόνη που περιέχει αμίαντο πρέπει να γίνεται νέα κοινοποίηση."

(5) Το άρθρο 6 αντικαθίσταται ως εξής:

"Άρθρο 6"

Για όλες τις δραστηριότητες που αναφέρονται στο άρθρο 3(1), η έκθεση των εργαζομένων σε σκόνη αμίαντου ή υλικά που περιέχουν αμίαντο στο χώρο εργασίας πρέπει να μειωθεί στο ελάχιστο και οπωσδήποτε κάτω από την οριακή τιμή που θεσπίζεται στο άρθρο 8, ιδιαίτερα μέσω των ακόλουθων μέτρων:

1. Ο αριθμός των εργαζομένων που εκτίθενται ή ενδέχεται να εκτεθούν σε σκόνη ή σε υλικά που περιέχουν αμίαντο πρέπει να περιορισθεί στο ελάχιστο δυνατόν μέγεθος.

2. Οι εργασιακές διαδικασίες πρέπει να είναι σχεδιασμένες κατά τέτοιο τρόπω ώστε να προλαμβάνουν την έκλυση σκόνης αμίαντου στον αέρα των εσωτερικών χώρων και στο περιβάλλον του χώρου εργασίας.3. Όλες οι εγκαταστάσεις και οι εξοπλισμοί που χρησιμεύουν για την επεξεργασία του αμιάντου πρέπει να μπορούν να καθαρίζονται και να συντηρούνται αποτελεσματικά και τακτικά.

4. Αναλόγως με το μέγεθός τους, τα υλικά που απελευθερώνουν ίνες αμιάντου πρέπει να αποθηκεύονται και να μεταφέρονται σε κατάλληλες κλειστές συσκευασίες.

5. Τα απόβλητα πρέπει να συλλέγονται και να απομακρύνονται από το χώρο εργασίας όσο το δυνατόν συντομότερα σε κατάλληλη σφραγισμένη συσκευασία με επισήμανση στην οποία να αναφέρεται ότι περιέχουν αμίαντο. Το μέτρο αυτό δεν ισχύει για τις εξορυκτικές δραστηριότητες.

Η διαχείριση των αποβλήτων που αναφέρονται στην προηγούμενη παράγραφο πραγματοποιείται σύμφωνα με την οδηγία 91/689/ΕΟΚ*.

* ΕΕ L 377, 31.12.1991, σ. 20

(6) Το άρθρο 7 αντικαθίσταται από το ακόλουθο κείμενο:

"Άρθρο 7

1. Αναλόγως με τα αποτελέσματα της αρχικής εκτίμησης των κινδύνων και για να εξασφαλίζεται η τήρηση της οριακής τιμής που ορίζεται στο άρθρο 8, πραγματοποιείται μέτρηση της περιεκτικότητας του αέρα σε ίνες αμιάντου στο χώρο της εργασίας.

2. Οι δειγματοληψίες πρέπει να είναι αντιπροσωπευτικές της προσωπικής έκθεσης των εργαζομένων στη σκόνη αμιάντου ή υλικού που περιέχει αμίαντο.

3. Οι δειγματοληψίες πραγματοποιούνται αφού ζητηθεί η γνώμη των εργαζομένων ή / και των εκπροσώπων τους στην επιχείρηση.

4. Η συλλογή δειγμάτων πρέπει να διεξάγεται από προσωπικό που έχει τα απαιτούμενα προσόντα. Στη συνέχεια τα δείγματα αναλύονται σε εργαστήρια τα οποία έχουν τον κατάλληλο εξοπλισμό για να τα αναλύσουν και τις αναγκαίες γνώσεις για την εφαρμογή των απαραίτητων τεχνικών προσδιορισμού.

5. Η διάρκεια των δειγματοληψιών είναι τόση, ώστε, είτε με μέτρηση είτε με υπολογισμό χρονικώς σταθμισμένο, να είναι δυνατό να προσδιοριστεί η αντιπροσωπευτική έκθεση για μια περίοδο αναφοράς 8 ωρών (μια βάρδια).

6. Οι μετρήσεις των ινών πραγματοποιούνται κατά προτίμηση με PCM (μικροσκόπιο με διάταξη αντίθετης φάσης), σύμφωνα με τη μέθοδο που συνιστά από το 1997 η ΠΟΥ (Παγκόσμια Οργάνωση Υγείας) [14] ή με οποιοδήποτε άλλη μέθοδο που παρέχει ισοδύναμα αποτελέσματα.

[14] Καθορισμός συγκέντρωσης ινών αμίαντου στον αέρα. Συνιστάται η μέθοδος αντίθετης φάσης οπτικής μικροσκόπησης (μέθοδος φίλτρου-μεμβράνης), ΠΟΥ, Γενεύη 1997 (1SBN 92 4 154496 1).

Για τη μέτρηση του αμιάντου στον αέρα που αναφέρεται στο προηγούμενο εδάφιο λαμβάνονται υπόψη μόνο οι ίνες οι οποίες παρουσιάζουν μήκος τουλάχιστον 5 μm και αναλογία μήκους / πλάτους μεγαλύτερη του 3:1"

(7) Το άρθρο 8 αντικαθίσταται από το ακόλουθο κείμενο:

"Άρθρο 8

Οι εργοδότες μεριμνούν ώστε κανένας εργαζόμενος να μην εκτίθεται σε ατμόσφαιρα με περιεκτικότητα σε αμίαντο μεγαλύτερη των 0,1 ινών ανά cm3 ως χρονικώς σταθμισμένο μέσο όρο για 8 ώρες (TWA)."

(8) Η παράγραφος (1) του άρθρου 9 διαγράφεται.

(9) Το άρθρο 10 τροποποιείται ως εξής:

(α) Στην παράγραφο 1 του άρθρου 10 η αρχή της φράσης τροποποιείται ως εξής:

"Σε περίπτωση υπέρβασης της οριακής τιμής που ορίζεται στο άρθρο 8 οι λόγοι για την υπέρβαση της οριακής τιμής πρέπει να προσδιορίζονται και κατάλληλα μέτρα πρέπει να λαμβάνονται όσο το δυνατόν συντομότερα για την διόρθωση της κατάστασης".

(β) Η παράγραφος 3 αντικαθίσταται ως εξής:

"3. Εφόσον η έκθεση δεν μπορεί να μειωθεί με άλλα μέσα και εφόσον οι οριακές τιμές των ατομικών εξοπλισμών αναπνευστικής προστασίας αποδεικνύονται απαραίτητες, η κατάσταση αυτή δεν πρέπει να είναι μόνιμη και να περιορίζεται στο αυστηρώς ελάχιστο για τον κάθε εργαζόμενο. Στη διάρκεια περιόδων εργασίας οι οποίες απαιτούν τη χρήση ατομικού αναπνευστικού εξοπλισμού, πρέπει να προβλέπονται παύσεις ανάλογα με τις φυσικές και κλιματολογικές συνθήκες, κατόπιν διαβούλευσης με τους εργαζομένους και/ή τους εκπροσώπους τους.

(10) Προστίθεται το ακόλουθο άρθρο 10α:

"Άρθρο 10a

Πριν από την έναρξη εργασιών κατεδάφισης ή συντήρησης, οι εργοδότες που είναι υπεύθυνοι για τον έλεγχο των εγκαταστάσεων στο χώρο εργασίας και, αν κρίνεται σκόπιμο, ζητώντας πληροφορίες από τους ιδιοκτήτες, τις τοπικές αρχές, τις υπηρεσίες προστασίας των πολιτών, και άλλες αρχές, φορείς ή φυσικά πρόσωπα και από κάθε πρόσωπο το οποίο μπορεί να παράσχει, προσθέσει ή αναβαθμίσει τέτοιες πληροφορίες, λαμβάνουν κάθε κατάλληλο μέτρο για να προσδιορίσουν τα υλικά που ενδέχεται να περιέχουν αμίαντο."

Εάν υπάρχουν αμφιβολίες ως προς την παρουσία αμίαντου σε ένα υλικό ή μια κατασκευή, πρέπει να τηρούνται οι κανονισμοί και οι διαδικασίες των εργασιών αποξηλώσεις αμίαντου".

(11) Στο άρθρο 11 η παράγραφος 1 αντικαθίσταται ως εξής:

"1. Για ορισμένες δραστηριότητες, όπως κατεδάφιση, απομάκρυνση, επισκευή και συντήρηση κατά τις οποίες προβλέπεται υπέρβαση των οριακών τιμών που καθορίζονται στο άρθρο 8 παρά τη χρήση τεχνικών προληπτικών μέτρων για τον περιορισμό της συγκέντρωσης αμίαντου στον αέρα, ο εργοδότης καθορίζει τα μέτρα που αποβλέπουν στην εξασφάλιση της προστασίας των εργαζομένων όταν αυτοί αναλαμβάνουν τέτοιες δραστηριότητες, ιδιαίτερα:

(α) οι εργαζόμενοι λαμβάνουν κατάλληλο αναπνευστικό ή άλλο ατομικό εξοπλισμό προστασίας τον οποίο πρέπει να φορούν.

(β) πρέπει να τοποθετούνται σήματα προειδοποίησης τα οποία να δείχνουν ότι είναι πιθανή η υπέρβαση της οριακής τιμής που καθορίζεται στο άρθρο 8.

(γ) ο διασκορπισμός της σκόνης εκτός της εγκατάστασης / του χώρου στον οποίο πραγματοποιείται η εργασία πρέπει να αποφεύγεται."

(12) Στο άρθρο 12 (2) τα δύο πρώτα εδάφια αντικαθίστανται ως εξής:

"2. Το σχέδιο που αναφέρεται στην παράγραφο 1 πρέπει να περιγράφει τα μέτρα που απαιτούνται για την εξασφάλιση της ασφάλειας και της υγείας των εργαζομένων στο χώρο εργασίας.

Το σχέδιο πρέπει ιδιαίτερα να προσδιορίζει ότι:

- ο αμίαντος και / ή τα προϊόντα που περιέχουν αμίαντο απομακρύνονται πριν να αρχίσουν να εφαρμόζονται οι τεχνικές κατεδάφισης,

- ο ατομικός εξοπλισμός προστασίας που αναφέρεται στο άρθρο 11 (1) (α) παρέχεται εφόσον είναι απαραίτητο.

(13) Προστίθεται το ακόλουθο άρθρο 12α:

"Άρθρο 12α

1. Ο εργοδότης μεριμνά για τη δωρεάν παρακολούθηση ενός προγράμματος κατάρτισης από όλους τους εργαζομένους που εκτίθενται, ή ενδέχεται να εκτεθούν, σε προϊόντα ή υλικά που περιέχουν αμίαντο. Οι εργαζόμενοι πρέπει να λαμβάνουν κατάρτιση πριν ή κατά την έναρξη άσκησης των καθηκόντων τους.

2. Τα μαθήματα κατάρτισης πρέπει να είναι κατανοητά από τους εργαζόμενους και να τους παρέχουν πληροφορίες σχετικά με:

(α) τους ειδικούς κινδύνους που έχουν σχέση με κάθε είδος αμίαντου και οι επιπτώσεις αυτού για την υγεία των επιμέρους εργαζομένων και των τρίτων, συμπεριλαμβανομένου του συνδυασμού του με τις πιθανές επιπτώσεις του καπνίσματος και/ή άλλων επικίνδυνων και εξίσου βλαβερών ουσιών που απαντώνται στο χώρο εργασίας,

β) τα είδη προϊόντων ή υλικών που είναι πιθανό να περιέχουν αμίαντο.

γ) τις εργασίες που ενδέχεται να συνεπάγονται έκθεση στον αμίαντο και τη σημασία των προληπτικών ελέγχων για την ελαχιστοποίηση της έκθεσης.

δ) τις πρακτικές ασφάλειας στην εργασία, τους ελέγχους και τον εξοπλισμό προστασίας,

ε) τον κατάλληλο ρόλο, την εκλογή, την επιλογή, τους περιορισμούς και την ορθή χρήση των αναπνευστικών συσκευών.

στ) τις διαδικασίες έκτακτης ανάγκης.

ζ) τις διαδικασίες απολύμανσης.

η) τη διάθεση των αποβλήτων.

θ) τις απαιτούμενες ιατρικές εξετάσεις, καθώς και τη συχνότητα τέτοιων εξετάσεων,

3. Πρέπει να αναπτυχθούν πρακτικές κατευθυντήριες γραμμές για την κατάρτιση των εργαζομένων σχετικά με την αποξήλωση αμίαντου σε κοινοτικό επίπεδο."

(14) Προστίθεται το ακόλουθο άρθρο 12β:

"Άρθρο 12β

Για να διεξαχθούν εργασίες κατεδάφισης ή απομάκρυνσης αμίαντου, οι εταιρίες πρέπει να παρέχουν αποδείξεις της ικανότητάς τους σ' αυτόν τον τομέα."

(15) Στο άρθρο 14 (2), σημείο (β) αντικαθίσταται ως εξής:

"(β) εάν τα αποτελέσματα υπερβαίνουν την οριακή τιμή που θεσπίζει το άρθρο 8 οι συγκεκριμένοι εργαζόμενοι και οι εκπρόσωποι τους στην επιχείρηση ή την εγκατάσταση ενημερώνονται όσο το δυνατό συντομότερο σχετικά με το περιστατικό και την αιτία αυτού και οι εργαζόμενοι / εκπρόσωποί τους στην επιχείρηση ή την εγκατάσταση ερωτώνται σχετικά με τα μέτρα που πρέπει να ληφθούν ή, σε περίπτωση επείγουσας ανάγκης, ενημερώνονται σχετικά με τα μέτρα τα οποία έχουν ληφθεί."

(16) Το άρθρο 15(3) αντικαθίσταται ως εξής:

3. Πρέπει να παρέχονται πληροφορίες και συμβουλές στους εργαζομένους όσον αφορά κάθε εκτίμηση της υγείας τους η οποία ενδέχεται να διεξαχθεί μετά το τέλος της έκθεσης.

Ο εγκεκριμένος ιατρός ή οι εγκεκριμένες υπηρεσίες επαγγελματικής υγείας μπορούν να τονίσουν την ανάγκη για ιατρική παρακολούθηση η οποία πρέπει να εξακολουθήσει μετά την παύση της εργασίας εφόσον κρίνουν ότι είναι απαραίτητη για τη διαφύλαξη της υγείας του συγκεκριμένου προσώπου.

Μια τέτοια συνεχής παρακολούθηση θα πρέπει να διεξαχθεί σύμφωνα με τη νομοθεσία και τις πρακτικές του κάθε κράτους μέλους.

(17) Η παράγραφος (2) του άρθρου 16 αντικαθίσταται ως εξής:

,2. Το μητρώο που αναφέρεται στο σημείο 1 και τα ιατρικά μητρώα που αναφέρονται στο σημείο 1 του άρθρου 15 πρέπει να τηρούνται τουλάχιστον επί 40 έτη μετά τη λήξη της έκθεσης, σύμφωνα με την εθνική νομοθεσία και / ή πρακτική."

(18) Στο άρθρο 16 προστίθεται μια νέα παράγραφος 3:

"3. Αν η επιχείρηση παύσει τη δραστηριότητά της, τα έγγραφα αυτά τίθενται στη διάθεση της αρμόδιας αρχής σύμφωνα με τις εθνικές νομοθεσίες ή / και πρακτικές".

(19) Το παράρτημα Ι διαγράφεται.

(20) Το σημείο 3 του παραρτήματος ΙΙ τροποποιείται ως εξής:

"3. Η εξέταση της υγείας των εργαζομένων πρέπει να γίνεται σύμφωνα με τις αρχές και την πρακτική της ιατρικής της εργασίας. Πρέπει να περιλαμβάνει τουλάχιστον τα ακόλουθα μέτρα:

- κατάρτιση του ιατρικού και επαγγελματικού φακέλου του εργαζομένου,

- προσωπική συνέντευξη,

- γενική κλινική εξέταση του θώρακα,

- εξέταση της αναπνευστικής λειτουργίας των πνευμόνων (όγκος και ρυθμός παροχής του αναπνεόμενου αέρα).

Ο γιατρός ή / και η αρμόδια αρχή για την παρακολούθηση της υγείας αποφασίζει όσον αφορά τη διεξαγωγή περαιτέρω εξετάσεων, όπως κυτταρολογικές εξετάσεις των πτυέλων, ακτινολογική εξέταση του θώρακα ή αξονική τομογραφία, σύμφωνα με τις πιο πρόσφατες γνώσεις στον τομέα της ιατρικής της εργασίας".

Άρθρο 2

1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν προς την παρούσα οδηγία το αργότερο την 31η Δεκεμβρίου 2004. Πληροφορούν αμέσως σχετικά την Επιτροπή.

Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από μια τέτοια αναφορά κατά την επίσημη δημοσίευσή τους. Οι λεπτομέρειες της αναφοράς αυτής καθορίζονται από τα κράτη μέλη.

2. Τα κράτη μέλη ανακοινώνουν στην Επιτροπή τις διατάξεις εσωτερικού δικαίου που θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος